Sorinyana o kopa go tlhophiwa
Batlhophi ba kgaolo ya Ramotswa ba kopilwe go tlhopha, Rre Tshekiso Sorinyana, yo o ikemetseng ka nosi mo ditlhophong tse di tlang tsa setshaba. Fa a rolela batlhophi ba kgaolo ntlhopheng yoo bosheng, ntlhopheng yo o ikemetseng ka nosi wa kgaolo ya Lentsweletau/Mmopane, Maj. Gen. Moeng Pheto o ba kopile gore ba seka ba tsiediwa ke mafoko a gore Rre Sorinyana o bidiwa mokoko mme ba lemoge fa a ka kgona go ba buelela kwa palamenteng a sa mpampetsa gonne bonatla jwa gagwe bo itshupile mo khanseleng. O kopile batlhophi go diragatsa tshwanelo ya bone ya go tlhopha yo ba mo ratang, a bo a tlhalosa fa go tlhopha Rre Sorinyana go tla a nonotsha puso ya batho ka batho mo lefatsheng leno.  A re Rre Sorinyana o tla a buelela babereki le gone go ntsha lentswe la gore ba reediwa. O tlhalositse gape fa a tla a sala lenaneo la ditlhabololo morago go na le jaaka go diragala mo pusong ya nako eno.  E rile a amogela thomo, Rre Tshekiso Sorinyana a kopa batlhophi go mo tlhopha ka dipalo tse dintsi tse di tla a mo kgontshang go ya palamenteng ka motlhala wa gagwe o bonala ka ditiro tse a di ba diretseng a le kwa khanseleng. A re banni ba kgaolo ya Ramotswa North Central ba simolotse go akola ditirelo tsa khansele a sena go nna mokhanselara wa kgaolo eo. A re bokgoni jwa gagwe bo dirile gore a tshepiwe ke badiri ka ene jaaka ba ne ba mo tlhopha go nna modulasetilo wa khansele ya Borwa Botlhaba le gone go kopiwa thuso ke banni ba kgaolo ya ga Malete ka kakaretso. Rre Sorinyana o supile fa a na le megopolo e e nonofileng ka kgaolo ya ga Malete jaaka go aga mmolo le gone go isa ditlhabololo tsa metsi le motlakase kwa kgotleng ya Disana. O boletse fa a kgatlhegela go tlhabolola tsela ya Boatle/Ramotswa gore e seka ya fekeediwa ke dikoloi fa go sena go agiwa borogo jwa molelwane wa Ramotswa le Aferika Borwa. Le fa go ntse jalo, o boletse fa a ka kgona tse tsotlhe fa a ka tlhophiwa le makhanselara a gagwe. Rre Sorinyana o supile fa kgaolo ya Borwa Botlhaba e tswa kgakala e tlhoka boeteledipele, a re ke sone se e senang ditlhabololo, jalo a supa fa a tla a tsibogela ditlhabololo le gone go dirisana le bogogi jwa motse. Bokhutlo